Mummenschanz

Mummenschanz er et sveitsisk figurteaterkompani som ble grunnlagt i 1972 av Bernie Schürch, Andres Bossard (9. august 1944 – 25. mars 1992) og italiensk-amerikanske Floriana Frassetto. Kompaniet har spesialisert seg på opptredener med bisarre masker og figurer, lys og skygge, og subtil koreografi. Dette kan sammenfattes med betegnelsen «objektteater». Som undertittel på kompaniet bruker de devisen «Les musiciens du silence», som på norsk betyr «stillhetens musikere». Dette er også en påminnelse om at forestillingene til Mummenschanz alltid foregår i stillhet; uten dialog, og uten ledsagende musikk.

Kompaninavnet

Navnet Mummenschanz er tysk og kan løselig oversettes med "gjøglerspill". Tradisjonelt har mummen vært et flertallsord som betegnet amatørskuespillere – alltid mannlige – som ble kalt opp på scenen to og to for å duellere i å vekke publikums gunst. Denne folkelige tradisjonen har røtter i alle fall tilbake til middelalderen. Det har blitt hevdet at ordet «mummer», som på engelsk gikk over til å bli en betegnelse på mimeartister, har sammenheng med det engelske ordet «mum», som betyr taus eller stum. En annen teori har vært at ordet er forbundet med det greske «mommo», som betyr maske. Mer sannsynlig er det imidlertid at «Mummen» i «Mummenschanz» har sammenheng med det høytyske substantivet «mummer», som betyr forkledt person, og med verbet «vermummen», som betyr å forkle, skjule, ikle seg maske.

Historie

Mummenschanz Mask Theater ble etablert i 1972. De tre grunnleggerne hadde da studert ved skolen til Jacques Lecoq i Paris og hos Roy Bosier i Roma, og deretter brukt tre år på å utforske teaterfaget. I 1973 turnerte Mummenschanz i USA under ledelse av produsentene Arthur Shafman og Robert B. D'Angelo, Etter å ha turnert i USA, Canada og Sør-Amerika, arbeidet de tre år i strekk på Broadway. De spilte hele 1326 forestillinger i New Yorks teaterdistrikt i årene 1977–1980. I 1986 hadde de Broadway-premiere på en ny produksjon som de kalteThe New Show. I denne perioden opptrådte de også sammen med komikeren Chris Elliott i tv-programmet Late Night with David Letterman.
Mummenschanz var gjesteartister i den siste episoden av den aller første sesongen av The Muppet Show; programmet ble spilt inn i november 1976. Kompaniet vant Gullrosen i Montreux for tv-produksjonen La Pomme (norsk: Eplet) i 1980. Senere var de gjesteartister i barnetv-programserien Sesame Street. Dessuten medvirket de i 3-2-1 Contact på 1980-tallet og i Northern Exposure på 1990-tallet. I 1987 medvirket Mummenschanz i den prisbelønte musikkvideoen som ble laget til sangen "Devil's Ball" som ble fremført av gruppen Double (med Herb Alpert på trompet).
I 1992 døde Andres Bossard, som hadde vært med på å starte kompaniet.
I 1995 startet Mummenschanz en verdensturné med forestillingen Parade. Den amerikanske skuespilleren John Charles Murphy medvirket under hele turneen. Noen år senere markerte kompaniet sitt 40-årsjubileum med en produksjon der de oppsummerte høydepunktene i karrieren så langt. Forestillingen kalte de rett og slett 40 years.
I desember 2016 startet Mummenschanz å turnere rundt i Sveits med en ny produksjon med tittelen "you & me". Opphavskvinnen til denne produksjonen er Floriana Frassetto.